Nuuskommentaar: Die kanker van korrupsie  Argieffoto Gister is heelwat skokkende onthullings oor korrupsie in Suid-Afrika gemaak, terwyl regspraak in die land ook ’n hupstoot gekry het met die uitreiking van ’n voorwaardelike lasbrief vir pres. Jacob Zuma. Korrupsie is gister, wat ook Wêreldkankerdag was, egter ook as ’n kanker beskryf. Wêreldkankerdag is gister herdenk maar dit was ’n heel ander soort kanker wat in Suid-Afrika die meeste aandag getrek het, die kanker van korrupsie, met die lasbrief wat vir die inhegtenisneming van oudpres. Jacob Zuma uitgereik is. Zuma moes gister (uiteindelik) sy dag in die hof kry om op onder meer korrupsie-aanklagte tereg te staan, aanklagte wat voortspruit uit die wapenskandaal. Dit sluit in sy bande met die veroordeelde (kortstondige) tronkvoël, Schabir Shaik. Dr. Eugene Brink, ’n strateeg en politieke ontleder, het vroeër die week in ŉ meningstuk op Maroela Media na die kanker van korrupsie verwys. Asof profeties sou korrupsie die volgende dag, op Wêreldkankerdag, sterk in die nuus wees. Voorbeelde van korrupsie wat gister in die nuus was, sluit die volgende in: Hierdie gevalle is maar, in die woorde van oudregter Willem Heath, die oortjies van die seekoei, en Suid-Afrika verdien om na verwys te word as land waar korrupsie endemies geword het. Getuienis voor die Zondo-kommissie van ondersoek na staatskaping dui immers op ’n omvang van korrupsie wat goed meeding met van Afrika se “voorste” korrupte staatshoofde waar staatsbates en dié van die leier nie te onderskei is nie. Soos die Wêreldbank en die IMF tereg opmerk: Korrupsie beroof ’n land van sy toekoms. En nee, korrupsie is nie, soos Zuma dit gestel het, net ’n Westerse konsep nie. Denemarke, Nieu-Seeland en Finland word juis deur Transparency International as die mins korrupte lande ter wêreld genoem, met Somalië en Suid-Soedan onder die korrupste lande. Suid-Afrika is nou, volgens die indeks die 70ste mins korrupte land ter wêreld, ’n persepsie wat vinnig kan verander as die Zondo-kommissie se werksaamhede eendag voltooi is.